חנן גולדבלט

ביוגרפיה

גולדבלט נולד בתל אביב, למד בכפר הירוק יחד עם ישראל פוליאקוב ("פולי"), ויחד העלו מערכונים באירועים ומסיבות. הוא התקבל ללהקת הנח"ל, והיה שותף לתוכניתה "בדרך כלל" בשנת 1959.

קריירה

לאחר שחרורו מצה"ל, נמנה עם יוצאי הלהקות הצבאיות שהקימו את להקת "התרנגולים", בהדרכתה המוזיקלית של נעמי פולני. לקראת התוכנית השנייה, עזב גולדבלט את הלהקה לטובת משחק בתיאטרון. בשנת 1962 השתתף במופע "שורש כל רע", על פי "מנדרגולה" של מקיאוולי, שהועלה במועדון החמאם ביפו. ב-1964 הופיע לראשונה בקולנוע בסרט "משפחת שמחון"
בשנת 1966 שיחק בסרט "שני קוני למל". באמצע שנות ה-60, לאחר שסירב להצטרף לגשש החיוור כגשש הרביעי], הקים ביחד עם פופיק ארנון ואושיק לוי את שלישיית התאומים, שפעלה עד שנת 1970, והעלתה שתי תוכניות בידור, בהן שילבו שירים ומערכונים.
עם פירוק שלישיית התאומים, נסע גולדבלט לארצות הברית. בסוף שנות השבעים, חזר לישראל והצטרף לצוות סדרת הטלוויזיה "קרוסלה", שם גילם את דמותו של "חנן ענן" מוכר הבלונים. אחר כך השתתף בסדרת הטלוויזיה ללימוד קריאה "בלי סודות" בתפקיד "גשש בלש". בעקבות הסדרה, העלו משתתפיה מופע לילדים.
בשנות השמונים, כתב את ההצגה לילדים "רגע מדהים בקרוסלה", והופיע בה. באותן שנים הפיק אלבום סולו, שאת כל שיריו כתב בעצמו. הוא החל לכתוב עבור ולביים להקות צבאיות, שם פגש את רבקה וילנר וב-1984 הם נישאו ולהם בן ובת. הזוג התגרש ב-1997. בשנות ה-80 גם והופיע בסרטים "מלך ליום אחד", "כוח משיכה", "עירית אירית" ועוד.
בשנות התשעים, השתתף בתוכנית לימוד הקריאה "בסוד העניינים" עם חבריו לתוכנית האם "בלי סודות", והנחה את תוכנית הקיץ "דגי דיגיטלי". דיבב את הפנתר הוורוד במשחקי המחשב "הפנתר הוורוד - הוקוס פוקוס" ו"הפנתר הוורוד - משימה בינלאומית", דיבב גם את הרוזן פאנגולה ב"ביטלבורגס", ושימש קריין ב"מרוץ החלל של יוגי הדב". במקביל להופעותיו, לימד תיאטרון במספר בתי ספר למשחק.
בשנת 2001 דיבב את הקולונל בסרט "מסביב לעולם עם טוויטי" (אחד סרטי לוני טונס).
בשנת 2002 גילם את שנית גשש בלש בפרפר נחמד ושיחק את ד"ר ארבלי בסדרה החיים זה לא הכל.
בשנת 2003 שיחק את מר שמלו הסבא בקלטת הילדים השנייה של "ינקלה קליין" "סוד השוקולד".
בשנת 2004 החל בהגשת התוכנית "אדם ומלואו" בערוץ 33 (לאחר מותו הפתאומי של המגיש הקודם, עוזי חיטמן).
בנוסף לכך, הוא שיחק בתפקיד אורח בשני פרקים בסדרה "הפיג'מות" בתור מיכה - דודה של אלונה טל.
בשנת 2005 דיבב את תפקיד רובוט דואר בסרט "רובוטס".

הרשעתו בעבירות מין

ביולי 2005 פורסמה בידיעות אחרונות כתבה של נעמה לנסקי בה הובאו עדויות של מספר נערות על כך שגולדבלט שידל אותן לקיים איתו סצנות מיניות תוך הבטחה שיסייע להן בעולם המשחק. כתבתה של נעמה לנסקי נולדה מפרסומים ברשת האינטרנט אליהן היא נחשפה.
באוגוסט 2005 נעצר גולדבלט בחשד לביצוע מעשי אונס ומעשי סדום בשחקניות מתחילות, בהן קטינות, שהגיעו לדירתו לשם לימוד משחק. גולדבלט כפר בהאשמות נגדו, וטען שמעולם לא כפה עצמו על אף אחת מהמתלוננות. ב-3 ביולי 2008 הורשע גולדבלט בבית המשפט המחוזי בתל אביב בשתי עבירות של אונס, במעשה סדום, בשלוש עבירות של מעשה מגונה ובקבלת דבר במרמה בנסיבות מחמירות בשש נשים, שחלקן היו קטינות בזמן ביצוע העבירות, במהלך השנים 1996–2004. בית המשפט התייחס לטענתו של גולדבלט וציין:
בענייננו, בכל אחד מהאישומים טען הנאשם כי המתלוננות מעוותות את המציאות או דולות ממנה פרטים מזדמנים ו"מחברות" אותם באופן שגוי. בכל האישומים הוא טען שהיחסים נעשו בהסכמה הדדית כחלק מ"רומן או סטוץ", וכי בשום מקרה לא התכוון לרמות את המתלוננות. ואולם במעשים הדומים המתוארים על ידי המתלוננות שתלונותיהן התיישנו, וכן בכל אחד מהאישומים בכתב האישום יש כדי לשמש כסיוע המביא להשמטת הבסיס מתחת לטענת הנאשם ליחסים שהתקיימו בהסכמה, כשהוא מצדו תם לב, נטול כוונת רמייה כלשהי, ויש בהם כדי להוכיח כוונה פלילית, להבדיל ממעשה אקראי.
בית המשפט ציין כי "מדובר באירועים שהתרחשו לאורך שנים רבות, החל משנת 1986 ועד לשנת 2004" גם כלפי נשים נוספות, אך עקב ההתיישנות ניתן היה לשפוט את גולדבלט רק בעבירות המאוחרות יותר.
במסגרת הטיעונים לעונש ציין גולדבלט כי במקרים מסוימים הוא היה קל דעת, וכי כמה מהמתלוננות "בצורה זו או אחרת" נפגעו על ידיו. על גולדבלט נגזר עונש של שבע שנות מאסר בפועל, שנתיים מאסר על תנאי, ומתן פיצוי בסך 25,000 ש"ח לכל אחת משתי הנשים שהורשע באינוסן. גולדבלט ערער לבית המשפט העליון על הרשעתו ועל חומרת העונש שהוטל עליו. בפברואר 2011 קיבל בית המשפט העליון באופן חלקי, ברב דעות כנגד דעתה החולקת של עדנה ארבל, את ערעורו של גולדבלט, והחליף את אחת מעבירות האונס, עבירה של אונס בהסכמה שהושגה במרמה, בעבירה של קבלת דבר במרמה בנסיבות מחמירות, והפחית את עונשו לשש שנות מאסר בפועל ושנתיים מאסר על תנאי. ב-25 בנובמבר 2012 שוחרר לאחר ארבע שנות מאסר, בעקבות קיצור שליש מעונשו. בצאתו מן הכלא אמר כי: "אני מצטער ומתנצל על מה שעשיתי ועל דברים שאמרתי בעבר".

לאחר שחרורו מהכלא

לאחר שחרורו מהכלא הוטלו עליו מגבלות כאסיר משוחרר בהן איסור שהות מחוץ לבית בשעות הערב. גולדבלט החל לעבוד בחברת ליסינג, וניסה לחזור לעולם המשחק. כנגד רצונו לחזור להופיע על במות הובעה ביקורת רבה. כך, במהלך מופע הטיש הגדול של משה להב הועלה גולדבלט לבמה. עקב חוסר שביעות הרצון מהופעתו בציבור עזב קהל את האולם. ערב מחווה לנעמי פולני בקריית טבעון בוטל, לאחר ביקורת שהובעה כנגד הנחיית האירוע בידי גולדבלט.